KIRJALLINEN KYSYMYS E-0449/03 esittäjä(t): José Salafranca Sánchez-Neyra (PPE-DE) neuvostolle. Ulkomaisten joukkojen vetäminen Kongon demokraattisesta tasavallasta.



Virallinen lehti nro 222 E , 18/09/2003 s. 0206 - 0206



KIRJALLINEN KYSYMYS E-0449/03 esittäjä(t): José Salafranca Sánchez-Neyra (PPE-DE) neuvostolle (19. helmikuuta 2003) Aihe: Ulkomaisten joukkojen vetäminen Kongon demokraattisesta tasavallasta Kentällä työskentelevien kansalaisjärjestöjen antamien tiedotteiden ja kertoman mukaan tilanne Kongon demokraattisessa tasavallassa on huolestuttava. On merkkejä siitä, että viime aikoina Kongossa toimineiden ulkomaisten joukkojen vetäminen ei ole päättynyt kokonaisuudessaan ja että jotkut näistä joukoista ovat edelleen maassa. Mikäli nämä tiedot vahvistuvat, maan jo ennestään heikon turvallisuustilanteen voisi olettaa heikkenevän entisestään. Lisäksi tilanne vaikeuttaa tai jopa estää maan poliittisen tilanteen normalisoinnin kokonaisvaltaisen poliittisen sopimuksen avulla. Toisaalta on esitetty myös syytteitä siitä, että YK:n Kongon demokraattisessa tasavallassa olevien tarkkailijajoukkojen (MONUC) mandaatti olisi riittämätön, jotta ne pystyisivät toimimaan tehokkaasti pyrkimyksissä saavuttaa normaali, vakaa ja turvallinen tilanne. Edellä mainitut seikat vaikeuttaisivat entisestään maan vakavaa humanitaarista tilannetta. Onko neuvostolla todisteita siitä, että Kongon demokraattisessa tasavallassa olleiden ulkomaisten joukkojen vetäminen ei olisi toteutunut kokonaisuudessaan? Uskooko neuvosto, että Kongon demokraattisessa tasavallassa pystytään saavuttamaan kokonaisvaltainen ja sitova poliittinen sopimus? Mitä osa-alueita kyseiseen sopimukseen tulisi sisältyä? Onko neuvosto sitä mieltä, että MONUCin mandaattia pitäisi vahvistaa ja sotilaiden määrää lisätä, jotta se pystyisi toimimaan tehokkaasti pyrkimyksissä saavuttaa normaali tilanne Kongon demokraattisessa tasavallassa? Mikä on EU:n jäsenvaltioiden osuus MONUCin toiminnassa ja miten neuvosto arvioi tilannetta? Vastaus (13. toukokuuta 2003) Neuvostolla ei ole todisteita, joiden nojalla voitaisiin vahvistaa tai kiistää väitteitä ulkomaisten joukkojen täydellisestä ja lopullisesta vetämisestä Kongon demokraattisesta tasavallasta. Neuvosto totesi 27. tammikuuta 2003, että Kongon demokraattisen tasavallan siirtymäkautta koskeva, Pretoriassa 17. joulukuuta 2002 allekirjoitettu laaja ja kattava sopimus on ainoa vaihtoehto rauhan ja vakauden palauttamiseksi Kongoon. Neuvosto kehotti painokkaasti kaikkia osapuolia saattamaan vilpittömässä mielessä päätökseen neuvottelut vielä avoinna olevista kysymyksistä ja perustamaan mahdollisimman pian siirtymäkauden elimet. Neuvoston 11. maaliskuuta 2002 hyväksymän yhteisen kannan mukaan EU tukee toimia, joihin Yhdistyneet Kansakunnat ja Afrikan yhtenäisyysjärjestö OAU (nykyisin AU) ovat ryhtyneet Lusakan aseleposopimuksen ja asiaa koskevien YK:n turvallisuusneuvoston päätöslauselmien täytäntöönpanemiseksi. Yhteisessä kannassa säädetään myös EU:n yhteistyöstä YK:n ja OAU:n kanssa ja EU:n jatkuvasta tuesta Yhdistyneiden Kansakuntien Kongon demokraattisessa tasavallassa oleville tarkkailijajoukoille (MONUC) ja yhteiselle sotilaskomitealle. Neuvosto ei ole keskustellut MONUCin toimeksiannon vahvistamista koskevasta kysymyksestä. Neuvosto suhtautui myönteisesti YK:n pääsihteerin maaliskuussa 2002 tekemään ehdotukseen lisätä MONUCin henkilöstöä. Tietoja jäsenvaltioiden osallistumisesta MONUCiin on saatavilla YK:n turvallisuusneuvoston kotisivuilla, ja viimeisimmät niistä ovat YK:n pääsihteerin 13. raportissa Yhdistyneiden Kansakuntien Kongon demokraattisessa tasavallassa olevista tarkkailijajoukoista (S/2003/211). Neuvosto ei ole tehnyt arviota jäsenvaltioiden osallistumisesta näihin joukkoihin.